《水龙吟 题三峰阁咏英华女子》
宋代·韩元吉

雨馀叠巘浮空，望中秀色仙都是。洞天未锁，人间春老，玉妃曾坠。

锦瑟繁弦，凤箫清响，九霄歌吹。问分香旧事，刘郎去后，知谁伴、风前醉。

回首暝烟千里。但纷纷、落红如泪。多情易老，青鸾何许，诗成谁寄。

斗转参横，半帘花影，一溪寒水。怅飞凫路杳，行云梦断，有三峰翠。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。